CELEX: C2005/281/10
Language: et
Date: 2005-11-12 00:00:00
Title: Kohtuasi C-313/05: Eelotsusetaotlus, mille esitas Wojewódzki Sąd Administracyjny w Warszawie 22. juuni 2005. aasta määrusega kohtuasjas Maciej Brzeziński versus Izby Celnej w Warszawie

12.11.2005   
            
            
               ET
            
            
               Euroopa Liidu Teataja
            
            
               C 281/5
            
         Eelotsusetaotlus, mille esitas Wojewódzki Sąd Administracyjny w Warszawie 22. juuni 2005. aasta määrusega kohtuasjas Maciej Brzeziński versus Izby Celnej w Warszawie
   (Kohtuasi C-313/05)
   (2005/C 281/10)
   Kohtumenetluse keel: poola
   Euroopa Ühenduste Kohus on saanud Wojewódzki Sąd Administracyjny w Warszawie (Poola) 22. juuni 2005. aasta määrusega esitatud eelotsusetaotluse kohtuasjas Maciej v. Dyrektorowi Izby Celnej w Warszawie, mis saabus kohtukantseleisse 9. augustil 2005.
   Wojewódzki Sąd Administracyjny w Warszawie küsib Euroopa Kohtult eelotsust järgmistes küsimustes:
   
               1.
            
            
               Kas EÜ asutamislepingu artikkel 25, milles on sätestatud liikmesriikide vaheliste impordi- ja ekspordimaksude ja samaväärse toimega maksude keeld, takistab liikmesriigil kohaldada 23. jaanuari 2004. aasta aktsiisimaksuseaduse (Dz. U. nr 29, poz. 257, muudetud kujul) artiklit 80, mille kohaselt maksustatakse aktsiisiga sõidukid, mis pole riigis liikluseeskirjade kohaselt registrisse kantud, kui aktsiisimaks peetakse kinni iga sõiduki ostult, sõltumata sõiduki päritolust enne siseriiklikusse registrisse kandmist?
            
         
               2.
            
            
               Kas EÜ asutamislepingu artikli 90 lõige 1, mille kohaselt ükski liikmesriik ei kehtesta teiste liikmesriikide toodetele mingeid otseseid ega kaudseid riigimakse, mis on suuremad samasugustele kodumaistele toodetele kehtestatud otsestest või kaudsetest maksudest, lubab liikmesriigil maksustada aktsiisimaksuga teistest liikmesriikidest imporditud kasutatud sõidukeid, ilma et samasugust maksu tuleks tasuda Poolas registrisse kantud kasutatud sõidukite müügilt, kui Poola aktsiisimaksuseaduse artikli 80 lõike 1 alusel ei maksustata aktsiisimaksuga kõiki Poolas registrisse kantud sõidukeid?
            
         
               3.
            
            
               Kas EÜ asutamislepingu artikli 90 lõige 2, mille kohaselt ükski liikmesriik ei kehtesta teiste liikmesriikide toodetele selliseid riigimakse, mis võimaldaksid teiste toodete kaudset kaitset, lubab liikmesriigil maksustada aktsiisimaksuga teistest liikmesriikidest imporditud kasutatud sõidukeid sõltuvalt sõiduki vanuse ja silindrite töömahu alusel arvutatud protsendimäärast, mis on sätestatud Poola rakendusmääruses (rahandusministri 22. aprilli 2004. aasta määruse aktsiisimaksumäärade alandamise kohta § 7 — Dz. U. nr 87, poz. 825, muudetud kujul), kui seda maksu arvutatakse samasuguse valemi alusel ka Poolas müüdavate kasutatud sõidukite osas enne nende sealset esmakordset registrisse kandmist ja kui see maks mõjutab hiljem asjaomaste sõidukite edasimüügi hinda?
            
         
               4.
            
            
               Kas EÜ asutamislepingu artikliga 28, mille kohaselt keelatakse liikmesriikidevahelised koguselised impordipiirangud ja kõik samaväärse toimega meetmed, võttes samas arvesse nõukogu 25. veebruari 1992. aasta direktiivi 92/12/EMÜ aktsiisiga maksustatava kauba üldise korralduse ja selle kauba valdamise, liikumise ning järelevalve kohta, artikli 3 lõiget 3, mille kohaselt liikmesriigid jätavad enesele õiguse kehtestada või säilitada makse selle direktiivi artikli 3 lõikes 1 nimetamata kaubale tingimusel, et nimetatud maksud ei too liikmesriikide vahelises kaubanduses kaasa formaalsusi piiriületamisel, on liikmesriigil keelatud säilitada Poola aktsiisimaksuseaduse artikkel 81, mis sätestab, et isikud, kes tegelevad Poolas liikluseeskirjade kohaselt registrisse kandmata sõidukite omandamisega ühenduse piires, on kohustatud viie päeva jooksul pärast sõiduki omandamist ühenduse piires ning selle importimist liikmesriiki esitama asjaomase tolliameti juhatajale lihtsustatud deklaratsiooni?